Folketing
1998-09-08

Bendt Bendtsen vil jeg blot sige, at der er tale om budgetteknik, og at de rammer, der skal gælde for politiet efter 1999, aftales i 1999, og at der er helt åbent for drøftelser også med De Konservative om det. Og så er der fru Henriette Kjær, som mener, at kommuneaftalen ikke er nok. Men jeg talte om amtsaftalen, for det er amterne, der er sygehusejere, og jeg skal blot citere fra amtsaftalen: »Parterne er enige om de langsigtede mål for organiseringen af arbejdstilrettelæggelsen, der er opstillet nedenfor, og om at sammenholde den faktiske udvikling med målene. Parterne er enige om i løbet af efteråret 1998 at foretage en kortlægning af den nuværende organisering med henblik på at drøfte tilpasningen til de langsigtede mål.« Det er instrumentvalget. Det er partnerskabet med amterne og herunder de midler, der er i amtsaftalen, som er vores vej. Det er muligt, at fru Henriette Kjær har en anden dagsorden, som er at skaffe landet nogle nye sygehusejere, men det er ikke vores dagsorden.